# ПРВ ДЕЛ

# ОПШТИ ОДРЕДБИ

**ЗАБЕЛЕШКА по член 3, став 1, точка 37:**

Предлагаме складиштата во склоп на електроцентрали да можат покрај складирање од сопствено производство да можат да складираат електична енергија со преземање од мрежа и точка 37 во член 3 да гласи:

 Точка 37 да се измени и да гласи *„37. „електроцентрала“ е објект, односно постројка за производство на електрична енергија, кој е составен од една или повеќе генераторски единици (електрични генератори или фотонапонски панели), инвертери (за фотонапонски панели) други соодветни објекти, внатрешни сопствени мерни уреди и опрема за управување и е приклучена на електропреносниот или електродистрибутивниот систем или произведената електрична енергија се користи за сопствени потреби, а која може да има и постројка за складирање која се користи за складирање на произведената електрична енергија од сопствените генераторски единици и/или складирање на електрична енергија која ја превзема од мрежа и предава на мрежа, и споделува ист мерен уред. “*

**ЗАБЕЛЕШКА по член 3, став 1:**

Предлагаме да се дефинира номинална моќност на приклучок. Предлогот е согласно одобрената номинална моќност на приклучокот на електроцентралите, да се дозволи на истиот да се приклучат повеќе видови на електрани од обновливи извори на енергија и/или батерии кои при своето работење никогаш нема да ја надминат одобрената номинална приклучна моќност.

**ЗАБЕЛЕШКА по член 3, став 1:**

Во член 3 во Дефиниции недостасува дефиниција за биомаса. Дефиниција за биомаса има во Нацрт-Законот за обновливи извори на енергија, но бидејки сите енергенси се дефинирани во Нацрт-Законот за енергетика, сметаме дека треба и тука да се дефинира биомаса, дополнително и што се спомнува низ текстот на законот.

Во дефинициите за гас, горива за транспорт и обновливи извори на енергија, соодветно да се додадат и биогасот и биометанот.

**ЗАБЕЛЕШКА по член 3, став 1 точка 120:**

Да се додефинира дека производител на електрична енергија може да биде и друштво заведено во трговскиот регистар со општа клаузула за бизнис

Предлагаме во дефиницијата за “производител на електрична енергија” – да се дополни со можност производителот да врши сккладирање на електрична енергија од сопствени генераторски единици и/или складирање на електрична енергија која ја превзема од мрежа и предава на мрежа согласно одобрената номиналната моќност на приклучокот на електраната.

**ЗАБЕЛЕШКА по член 3, став 1 точка 169:**

„целосно интегрирани мрежни компоненти“ се мрежни компоненти, вклучително и капацитети за складирање на енергија, кои се интегрирани во системот за пренос или дистрибуција на електрична енергија и кои се користат со единствена цел да се обезбеди сигурно и доверливо функционирање на соодветниот систем, **но не и за балансирање или управување со загушувањата и**

Коментар: Зошто не за балансирање? Балансиран систем е главен предуслов за сигурно и доверливо функционирање на истиот

**ЗАБЕЛЕШКА по член 6, став 4:**

Интервенцијата во цени треба да им биде овозможена на сите снабдувачи, без исклучок само за универзалниот. Дополнително треба да се направи разлика во цена согласно направена дистинкција помеѓу категориии на потрошувачи

**ЗАБЕЛЕШКА по член 7, став 6:**

**„***На вршителот на енергетска дејност на кој со одлуката од став (1) на овој член, му е наметната обврска за обезбедување на јавна услуга* ***може да*** *му се додели надоместок за вршење на услуга од општ економски интерес согласно прописите за државна помош.“*

Зборовите „може да“ се заменуват со зборот „**ќе**“ и по зборовите „државна помош“ да се додадат зборовите „**со кој ќе се надоместат загубите и изгубената пазарна добивка**“.

Сметаме дека кога на вршител на енергетска дејност му се наметнува обврска за јавна услуга, со која се наложува истата да работи во полза на јавниот интерес, компанијата треба да биде обештетена. Надоместоток на штета и изгубената пазарна добивка е неопходен со цел да се запазат принципите на недискриминација и не нарушување на пазарот, како и поради ликвидноста на компанијата.

**ТРЕТ ДЕЛ**

**СИГУРНОСТ ВО СНАБДУВАЊЕТО СО ЕНЕРГИЈА, ПОДГОТВЕНОСТ ЗА СПРАВУВАЊЕ СО РИЗИЦИ И УПРАВУВАЊЕ СО ЕНЕРГЕТСКА КРИЗА**

**ЗАБЕЛЕШКА по член 21, став 6 точка 2 и став 7:**

**„***започнале со комерцијална работа* ***од 1 јули 2025*** *година, а кои што емитираат повеќе од 550 грама јаглерод диоксид од фосилни горива за произведен kWh електрична енергија и повеќе од 350 kg јаглерод диоксид од фосилни горива просечно во текот на една година за секој kW инсталирана моќност.“*

Со цел усогласување со директивата EU 2019/943 потребно е зборовите „од 1 јули 2025“ да се заменат со зборовите „**пред 15 декември 2022**“.

Имено, согласно директивата на ЕУ 2019/943 член 22 точка 4-Б, за капацитети чие комерцијално производство започнало пред 4 јули 2019 година и емитуваат над 550 g CO2 со потекло од фосилни горива по kWh електрична енергија и повеќе од 350 g CO2 со потекло од фосилни горива во просек годишно по инсталиран kWе, не може да примаат обврски/ исплати според механизам за обезбедување на капацитет.

*„**Граничната вредност на емисиите на јаглерод диоксид од став (6) на овој член, се пресметуваат со примена на стандардите усвоени од Меѓународната организација за стандардизација.“*

Со цел усогласување со директивата EU 2019/943 потребно е после зборот „пресметуваат“ да се додаваат зборовите „**врз основа на проектираната ефикасност на производната постројка што подразбира нето ефикасност при номинална моќност**“.

**ЗАБЕЛЕШКА по член 28, став 2:**

Сметаме дека е потребно јасно дефинирање на големи производители. Дополнително сметаме дека треба да бидат вклучени и балансните групи.

**ЗАБЕЛЕШКА по член 30:**

Сметаме дека треба да бидат вклучени и: големите производители, снабдувачите и трговците.

**ЗАБЕЛЕШКА по член 32, став 10:**

Доколку согласно одобрение од Регулаторната комисија за енергетика се наметне обврската да се стават на распологање производствените капацитети на операторот на електропреносниот систем истото да биде по однапред утврдена цена од страна на Регулаторната комисија за енергетика усогласена со производителите и потрошувачи приклучени на електропреносната мрежа кои што ги користат складиштата за повремено или постојано производство или складирање на електрична енергија за сопствени потреби

**ЗАБЕЛЕШКА по член 32, став 11:**

**„** *Операторот на електропреносниот систем воспоставува и води листа на капацитетите од став (10) на овој член и во мрежните правила за пренос на електрична енергија ги утврдува условите, постапките и начинот на определување на финансискиот надоместок за нивното ангажирање.“*

Неопходно е да се прецизира што треба да покрие финансискиот надоместок.

Потребно е да се додаде реченицата „**Финансискиот надоместок треба да ги покрие трошоците и изгубената добивка на ангажираните капацитети.**“

**ЧЕТВРТИ ДЕЛ**

**РЕГУЛАТОРНА КОМИСИЈА ЗА ЕНЕРГЕТИКА**

**ЗАБЕЛЕШКА по член 73, став 1:**

Да се дополни со постапки за разрешување на спорови  поради штети настанати поради ограничување или прекин на испораката на електрична енергија природен гас, сурова нафта и нафтени деривати и топлинска енергија, од и во системите за пренос или дистрибуција на електрична енергија или природен гас, сурова нафта и нафтени деривати. Овие постапки и до сега ги водеше РКЕ врз основа на Закон за енергетика и Правила за определување на надоместок на штета причинета на производителите и потрошувачите на електрична енергија и трба да продолжи понатаму да ја врши бидејки е важна за заштита на производителите и потрошувачите.

**ПЕТТИ ДЕЛ**

**ЛИЦЕНЦИ**

**ЗАБЕЛЕШКА по член 74, став 3, точка 5:**

Тука предлагаме да производителите кои ќе имаат складиште за електрична енергија во склоп на електроцентралата (за што не е потребна лиценца за складирање) да не треба да ја менуваат ниту лиценцата за производсто што веќе ја имаат добиено од РКЕ. Ова од причина што ако треба да се покренува постапка за менување на лиценцата за производство пред РКЕ се губи поентата на од член 74 став 3 точка 5 да не треба да се вади лиценца за складирање кога складиштето е во склоп на електроцентралата

Во точка 5 се реферира на член 130 став 5 – таков став нема во предлог законот

**ЗАБЕЛЕШКА по член 76, став 3:**

Да се дополни со зборовите “*и складирање на електрична енергија”*;

**ЗАБЕЛЕШКА по член 77, став 1:**

На крај додадените зборови – *„исклучиво ако е тоа потребно заради тестирање на техничките перформанси на енергетскиот објект и влијанието врз енергетскиот систем на којшто е приклучен“ –* да се избришатбидејки се ограничувачки,а РКЕ со правилник за лиценци ќе ги доуреди условите за добивање лиценца.

**ШЕСТТИ ДЕЛ**

**ИЗГРАДБА НА НОВИ ЕНЕРГЕТСКИ ОБЈЕКТИ**

**ЗАБЕЛЕШКА по член 87:**

Годишен план за изградба на енергетски објекти – Предлагаме Годишниот план за изградба на енергетски објекти да опфаќа енергетски објекти со инсталиран капацитет поголем од 1 МW и овластување за изградба на енергетски објекти согласно Годишниот план да се издаваат за објекти со инсталиран капацитет поголем од 1 MW.

Предлагаме изградба и изведба на складишта за електрична енергија во склоп на веќе изградени електроцентрали да бидат изземени од поднесување на иницијатива за вклучување во Годишниот план и добивање на овластување за изградба.

**ГЕНЕРАЛНА ЗАБЕЛЕШКА во однос на Годишниот план за изградба на енергетски објекти и Овластувањата за изграба на енергетски објекти:**

Една од главните заложби на Годишниот план за изградба на енергетски објекти е “забрзување на развојот на обновливи извори на енергија и остварување на енергетските цели и целите за заштита на биодиверзитетот;” член 87 став 2 точка 1. Со додавање на сите нови чекори/постапки како поднесување иницијатива, добивање овластување, издавање банкарска гаранција итн. ќе го успорат и усложнат процесот на изграба на сите видови на обновливи извори спротивно на заложбите на Годишниот план. Предлагаме да се упростат постапките за инвеститорите, на пример да се предвиди дека со добивање на овластување од министерството ќе се добие и (привремено) решение за приклучок на дистрибутивна мрежа и олеснување на постапките за добивање на одобрение за градење понатаму. Да се ревидира членот 93 за банкарски гаранции и начинот на нивна наплата.

**ЗАБЕЛЕШКА по член 87, став 5:**

Зошто е потребно инвеститорот да доставува инцијатива до министерството за вклучување во планот за наредна година? Што со оние проекти кои кои не можат да го запазат рокот од 01.06 предвиден за доставување на иницијатива до Министерството?

**ЗАБЕЛЕШКА по член 88, став 2 точка 4:**

гаранциите за потекло на електрична енергија да се избришат од мерки за поддршка. Тие само го докажуваат потеклото на струјата и треба да се достпани на сите производители на електрична енергија од обновливи извори.

**ЗАБЕЛЕШКА по член 96:**

Не кажува точно, под кои услови, и како/дали користењето на складиштата од страна на МЕПСО ќе биде платено.

Дали ова би било само под кризни услови? Управување со електроенергетска криза веќе е предвидено во член 32 став (10), кој вели дека во кризни услови, со одобрение на РКЕ, складиштата може да бидат ставени на располагање на МЕПСО и ЕВН.

**ЗАБЕЛЕШКА по член 92, став 2:**

Согласно член 88 став 2 за енергетски објекти под 200 kW не е потребно овластување. Зошто во член 92 став 2 е предвиден рок на важност од 1 година на овластување енергетски објекти за производство на електрична енергија со инсталирана моќност помала или еднаква на 200 kW?

**СЕДМИ ДЕЛ**

**ПРИКЛУЧУВАЊЕ НА МРЕЖИ И ПРИСТАП НА ТРЕТА СТРАНА**

**ЗАБЕЛЕШКА по член 100:**

Предлагаме да се додаде нов став во кој ќе се уреди дека складиштата во склоп на електроцентрала да може да се користи за складирање на произведената електрична енергија од сопствените генераторски единици и/или складирање на електрична енергија која ја превзема од мрежа и предава на мрежа согласно одобрената номиналната моќност на приклучокот на електраната. Да не биде потребна промена на постојното решение за приклучување на електроцентралата

**ЗАБЕЛЕШКА по член 102 и 103:**

Пристап на трети страни – да се додаде нов член со кој операторите на соодветните системи не можат да одбијат приклучување на објект кој веќе има добиено Овластување за изградба од министерсвото согласно член 87 и 88.

**ЗАБЕЛЕШКА по член 104:**

Која е целта на приоритетниот пристап и на кој начин тој ќе се имплемтира за производните единици од став 2 и зошто е избран прагот од 200 kW?

**ЗАБЕЛЕШКА по член 111, став 1:**

Претставува контрадикторност со принципот на функционирање на пазарот ден-однапред. Цените на берзите се ограничени. Сметаме дека овој став треба да се избрише.

**ПРЕДЛОГ:**

Ставот 1 да се брише.

**ЗАБЕЛЕШКА по член 111, став 2:**

Согласно постојниот текст, ова укажува на тоа дека и цените на порамнувањето на отстапувањата не можат да бидат ограничени. Доколку остане ставот (1) каков што е, цените на отстапувањата секако се (или треба да се) регулирани како се пресметуваат и нема потреба тука да се нагласува неограниченоста.

**ЗАБЕЛЕШКА по член 111, став 4:**

Потребно е појасно формулирање. По наше разбирање, ако цените на берзата ги достигнат ограничувањата, треба ограничувањата да се прошират, но не е јасно наведено.

**ЗАБЕЛЕШКА по член 112-114 став 2:**

Членот не е јасен. Под зона на наддавање се подразбира на мрежата на МЕПСО, а под меѓузонски капацитет се подразбира преносен прекуграничен или cross-border капацитет меѓу МЕПСО и соседни оператори. Потребно е да се дефинира зона на прекугранично наддавање или да се преформулира ставот.

Дебаланс се пресметува (исклучиво) како разлика на конечен дневен распоред (или конечен дневен возен ред или номинации) и реализација. Месечните и дневните планови на Операторот на пазар се со друга цел и се базираат на истите дневни распореди кои учесниците на пазарот ги испраќаат до двата оператори. Пресметката на дебалансите на балансно одговорните страни е обрврска на ОЕПС.

**ЗАБЕЛЕШКА по член 129, став 2:**

„(2) Производителот на електрична енергија, *освен производител на електрична енергија од обновливи извори кој користи повластена тарифа (****ова да се избрише****)* , има право да купува електрична енергија на пазарот на електрична енергија, да обезбедува други енергенти, како и да презема други дејствија на пазарите за енергија заради оптимизирање на своето производство и трошоците во работењето.“

Да имаат можност производителите кои користат повластена тарифа да купуваат ел. енергија за оптимизирање на своето производство и трошоци во работењето, но не и за други работи.

**ЗАБЕЛЕШКА по член 129, став 6:**

„*Производителот на електрична енергија на кого, согласно член 7 од овој закон, му е наметната обврска за обезбедување на јавна услуга, освен производител коjшто произведува електрична енергија од обновливи извори на енергија, должен е во секое време да има на располагање оперативни резерви од примарниот енергент во количина којашто е потребна за најмалку 15 дена работа со максимален капацитет. Видот и количините на оперативните резерви на примарниот енергент посебно се наведуваат во лиценцата за вршење на дејноста.*“

Овој став потребно е **да се избрише**. Согласно ЕУ директивата 2019/944, јавна услуга се наметнува на само во енергетската дејност снабдување со електрична енергија. Условот кој се наметнува „оперативна резерва од примарен енергент во количина која е потребна за најмалку 15 дена работа со максимален капацитет“ е технички невозможно да се исполни во рамките на нашата држава.

**ЗАБЕЛЕШКА по член 129:**

„Производител на електрична енергија” да се додаде нов став во кој ќе се предвиди можноста производителите да имаат складиште за електрична енергија кое се користи за складирање на произведената електрична енергија од сопствените генераторски единици и/или складирање на електрична енергија која ја превзема од мрежа и предава на мрежа согласно одобрената номиналната моќност на приклучокот на електраната.

**ЗАБЕЛЕШКА по член 130:**

Во став 1 точка 2, да се предвиди складирање на електрична енергија од производител на електрична енергија како составен дел на електроцентралата согласно одобрената номинална моќност на приклучокот на електраната, со можност скалдиштето во склопот на електроцентралата да се користи за складирање на произведената електрична енергија од сопствените генераторски единици и/или складирање на електрична енергија која ја превзема од мрежа и предава на мрежа.

Складиштето за електрична енергија кога превзема елкетрична енергија од мрежа да плаќа мрежарина во висина од 15% од номиналната вредност на мрежарината. Складиштето за електрична енергија бараме да не подлежи на наплата на максиграф.

Дополнително, при приклучување на складиштата на електрична енергија, на истите да не им се наплаќаат системски трошоци, туку само реални трошоци.

**ЗАБЕЛЕШКА по член 131:**

Во член 131 или во сосема нов член да се предвиди можноста да и Балансно одговорните страни можат да поседуваат, развиваат, користат или управуваат со складиште на енергија.

Да се дополни дефиницијата во член 3 точка 12 за „балансно одговорни страни” со можноста да поседува, развива, користи или управува со складиште на енергија.

**ЗАБЕЛЕШКА по член 147, став 3:**

*„Ако операторот на електропреносниот систем не може да ја набави електричната енергија или системските услуги на начин утврден од став (2) на овој член, Владата, по претходно добиено мислење од Регулаторната комисија за енергетика, може да донесе одлука за наметнување обврска за јавна услуга согласно член 5 од овој закон, на* ***производител****, снабдувач* ***или трговец*** *со електрична енергија за обезбедување на електричната енергија или системските услуги, при што му доделува соодветен надоместок. “*

Согласно директивата на ЕУ 2019/944 се предвидува наметнување на јавна услуга само во дејноста снабдување со електрична енергија.

Потребно е зборовите „производител“ и „или трговец“ **да се избришат.** Дополнително на крајот на реченицата, после зборот „надоместок“ да се додадат зборовите „**кој ќе ги покрие трошоците и изгубената добивка**“.

**ЗАТВОРЕН СИСТЕМ ЗА ДИСТРИБУЦИЈА НА ЕЛЕКТРИЧНА ЕНЕРГИЈА**

**ЗАБЕЛЕШКА по член 171:**

„Затворен систем за дистрибуција за електрична енергија“ – да се воведе обврска на операторите елктропреносниот систем и на операторот на дистрибутивниот систем, на барање на операторите на затворените дистрибутивни системи да стават мерни броила со мерни трансформатори по пазарни цени.

**ГЛАВА VI**

**СНАБДУВАЧИ И ТРГОВЦИ СО ЕЛЕКТРИЧНА ЕНЕРГИЈА**

**Промена на снабдувач**

**ЗАБЕЛЕШКА по член 176, став 6 и став 7:**

Надоместок на може и не треба да биде основ за приговор, за кој надлежност ќе има РКЕ. Контрадикторно е да му биде оставена можност за снабдувачот да предвиди надоместок кој потрошувачот е должен да го плати (и истиот му е ставен на увид пред потпишување на договорот, како составен дел од договорот и Потсетникот за потрошувачи кој е веќе одобрен од РКЕ), а од друга страна да постои и можност на потрошувачот да приговара на истиот. Приговорот е неоснован. Правилата за снабдување со електрична енергија предвидуваат надоместок кој снабдуваччот ќе го наплати во случај на предвремено раскинување на договорот од страна на потрошувачот. Во конкретен случај при склучен договор со фиксна цена и предвремено раскинување на истиот од страна на потрошувачот без вина на снабдувачот, останува обврската на потрошувачот за исплата на надоместок. Нема можност РКЕ однапред да ја утврдува точната вредност на надоместокот. За договорот предметно е да важат одредбите од Законот за облигациони односи.

**ГЛАВА V**

**СНАБДУВАЧИ, ТРГОВЦИ И ПОТРОШУВАЧИ СО ГАС**

**Снабдувач со гас**

**ЗАБЕЛЕШКА по член 230, став 1:**

Предлагаме ставот 1 да се измени и да гласи „*Снабдувачот со гас го набавува гасот на пазарот на билатерални договори и на организираниот пазар, по нерегулирани цени.*

*Снабдувачот со гас самостојно ја одредува цената по која го продава гасот.* “

**ЗАБЕЛЕШКА по член 234, став 4 точка 1:**

Предлагаме да се остави можност и за други финансиски инструменти. Како на пример солемнизиран договор со извршна клаузула.

**ЗАБЕЛЕШКА по член 236:**

Предлагаме да се додадат следните ставови:

„*Снабдувачот со гас може да наплати надоместок за економска загуба, ако потрошувачот еднострано и предвремено го раскине договорот за снабдување со определено времетраење, а раскинувањето не било поради неисполнување на обврските од страна на снабдувачот, при што надоместокот бил предвиден со договорот и потрошувачот бил претходно запознаен со можноста за плаќање на надоместокот.*

*Надоместокот од став (4) на овој член, треба да биде сразмерен и да не ја надмине директната економска загуба на снабдувачот што произлегува од раскинувањето на договорот, вклучително и трошоците за инвестиции или услуги поврзани со снабдувањето, кои веќе му биле обезбедени на потрошувачот како дел од договорот за снабдување, при што товарот за докажување на директната економска загуба е на снабдувачот. потрошувачот има право да достави приговор до регулаторната комисија за енергетика во однос на пресметаниот надоместок од став (5) на овој член*.“

**ДЕСЕТТИ ДЕЛ**

**ПАЗАР НА ТОПЛИНСКА ЕНЕРГИЈА ГЛАВА I ПРОИЗВОДСТВО НА ТОПЛИНСКА ЕНЕРГИЈА**

**Производител на топлинска енергија**

**ЗАБЕЛЕШКА по член 238:**

Во став (3) вредноста 100 MW да се замени со вредноста **700** **MW**.

Сметаме дека системот за централно греење ќе функционира поефикасно доколку регулираните дејности производството, дистрибуцијата и снабдување со топлина се овозможи да се интегрираат во една лиценца.

**ЕДИНАЕСЕТТИ ДЕЛ**

**ПАЗАР НА СУРОВА НАФТА, НАФТЕНИ ДЕРИВАТИ И ГОРИВА ЗА ТРАНСПОРТ**

**ГЕНЕРАЛНА ЗАБЕЛЕШКА во однос на либерализацијата на пазарот со сурова нафта, нафтени деривати и горива за транспорт:**

И покрај тоа што не е прифатен предлогот за либерализација на пазарот со сурова нафта, нафтени деривати и горива за транспорт со цел овозможување на компаниите врз основа на пазарни критериуми да ги формираат цените на нафтените деривати, од причина што и со Предлог законот за енергетика останува истото законско решение како што е предвидено и со важечкиот Закон за енергетика, односно Регулаторната комисија за енергетика водни услуги и услуги за управување со комунален отпад на Република Северна Македонија (*во понатамошниот текст: РКЕ*), и понатаму да одлучува за формирање на највисоките малопродажни цени на одделни нафтени деривати и горивата за транспорт, повторно ги истакнуваме нашите економско и правно поткрепени аргументи од кои произлегува неоходноста за предложената либерализација.

Имено во минатото во повеќе наврати од страна на трговците со нафта и нафтени деривати, недвосмислено беше истакната потребата од либерализација на пазарот со нафта и нафтени деривати од која директна корист примарно ќе имаат потрошувачите, а со тоа и државата, а потоа трговците со нафтени деривати и стопанството, меѓутоа сепак до овој момент не се пристапи кон решавање на ова суштинско прашање.

Ваквата пракса не е исклучок ниту со одредбите од сегашниот Нацрт на Предлог Законот за енергетика, со кој на идентичен начин како и со важечкиот Закон за енергетика се регулира ова спорно прашање, односно повторно се предвидува дека РКЕ ќе биде овластена за формирање на највисоките малопродажни цени на одделни нафтени деривати и горива за транспорт. Ваквото застарено и во целиот свет веќе надминато и напуштено законско решение неопходно е да се измени за што никој нема да трпи штетни последици, туку напротив ќе биде во корист на сите погореспоменати засегнати страни (потрoшувачите, државата и трговците) и ќе претставува суштинска реформа во оваа област.

Имено, еден од клучните услови за зголемување на конкурентоста на пазарите со нафта и нафтени деривати, подигање на нивото на квалитетот на стоките и услугите кои се нудат на пазарот, како и подобрување на условите за работење на нафтените компани, претставува **неопходноста од либерализацијата на пазарот со нафта и нафтени деривати и овозможување на компаниите врз основа на пазарни критериуми да ги формираат цените на нафтените деривати.**

Ваквата потреба произлегува пред се заради усогласување на домашното со европското законодавство, а особено заради навремено следење на светските трендови имајќи во предвид дека оваа пракса е широко распостранета и тоа не само во земјите од ЕУ и светот, туку и во земјите од нашето потесно опкружување и од регионот. Оттука нашата држава долг временски период наназад заради регулираните цени на нафтените деривати прилично заостанува по однос на ова прашање, состојба која трае до денес и истата предизвикува сериозни загуби кај трговците со нафта и нафтени деривати, што самото по себе се одразува на нивното рентабилно работење.

Во таа насока би сакале да укажеме на една не толку далечна ситуација и на едно особено позитивно искуство кога во мај 2019 година, **настана времената либерализација на пазарот на нафта и нафтени деривати**. Во таа ситуација праксата покажа дека трговците со нафта и нафтени деривати воопшто не ја злоупотребија можноста самостојно и врз основа на пазарни критериуми да ги формираат цените на нафтените деривати, туку напротив ги намалија малопродажните цени на дел од нафтените деривати. Во еден таков момент **се потврди дека цените што нафтените компании ги дефинираа на пазарот, односно на нивните бензински пумпи беа исти или слични, а некаде и пониски од тие што биле претходно утврдени од страна на РКЕ.**

Претходното го потенцираме од причина што нафтените компании врз основа на пазарни критериуми и објективна методологија ја утврдуваат цената и навремено реагираат на промените на цената на нафтата и нафтените деривати на светските пазари, што не е случај ако истото е препуштено на регулаторно тело, како што тоа во конкретниот случај е РКЕ. Причините за наведеното се бројни, од кои особено би ги издвоиле тоа што РКЕ е колективно тело кое се состанува во определени периоди и истата нема објективна можност навремено и правилно да реагира на промените на цените на нафтата и нафтените деривати на светските пазари, како што тоа можат навремено и ажурно да го спроведуваат трговците. Имено согласно член 4 од важечкиот Правилник за формирање на највисоки малопродажни цени на одделни нафтени деривати и горива за транспорт (кој е донесен врз основа на Законот за енергетика), предвидено е дека од страна на РКЕ за утврдување на средната дневна берзанска цена на нафтениот дериват Fob Medi, за i-тиот ден од пресметковниот период, се користат просечни средни вредности на котација “Mediterranean cargoes FOB (Italy)” од Platt’s European Marketscan, објавени во рамки на седумдневен период. Котациите се користат за деновите кога Platt’s European Marketscan ги објавува цените за претходниот седумдневен период.

Од друга страна трговците со нафтени деривати користат различна методологија од РКЕ, но во секој случај поефикасна од причина што трговците за утврдување на средната дневна берзанска цена на нафтените деривати користат просечни средни вредности на котација објавени во рамки на пократок временски период споредбено со седумдневниот период кој го користи РКЕ. Така различни трговци користат просечни средни вредности како што се петдневен, тридневен период и тн, но во секој случај ја утврдуваат поефикасно и попрецизно од начинот на кој тоа може да го спроведува колективно регулаторно тело, како што е тоа РКЕ. Со оглед на наведеното, сегашната регулирана цена на нафтата и нафтените деривати во нашата држава, не го следи со ист интензитет моменталниот пад на цената на нафтата на светските берзи, што директно се одразува на штета на потрошувачите и трговците, додека пак во случај на либерaлизација самите трговци би реагирале соодветно и навремено.

Исто така од исклучително значење е да се напомене едно негативно и не толку далечно искуство кога пред извесен период при драстична промена (зголемување) на цената на нафтата, одредени трговци престанаа со продажба на нафтени деривати, со цел да ги избегнат енормните загуби во работењето со кои беа соочени во тој момент, нешто што доколку се повтори во иднина би можело да предизвика и сериозна криза и недостаток во снабдувањето со нафта и нафтени деривати. Вакви непожелни состојби би можеле целосно да се избегнат само во случај на либерализација на овој пазар.

Во прилог на погоренаведените аргументи оди и фактот што согласно статистиката која се води во нашата држава, или поточно согласно последниот годишен извештај објавен од страна на РКЕ, во Република Северна Македонија тековно работат околу 372 бензински пумпни станици, што значи дека ниту еден од трговците со нафтени деривати не претставува монопол и нема доминантна позиција на овој конкретен пазар, односно ни приближно не поседува над 50% од малопродажните објекти (бензиски станици) за продажба на нафтени деривати, ниту пак во уделот од продажбата на стоки и услуги. Со самото тоа се потврдува дека на овој конкретен пазар не постојат трговци кои би можеле да ја злоупотребат монополската позиција и со тоа да го нарушат слободното формирање на цената или снабдувањето со нафтени деривати, факт којшто се потврди во погореспоменатиот период - мај 2019 година, кога настана привремена либерализација на пазарот на нафта и нафтени деривати.

Дополнително ваквата потреба за либерализација покрај од бројните економско-финасиски аспекти од кои дел се погоре образложени, неопходно се наметнува и од формално-правен аспект, од причина што со државна регулација на цените се доведуваат во прашање и загарантираните темелни вредности на уставниот поредок на Република Северна Македонија. Имено со член 8, став 1, алинеја 7 од Уставот на РСМ, предвидено е дека: **,,*Темелна вредност на уставниот поредок на Република Македонија претставува слободата на пазарот и претприемништвото”****,* кој неопходно се доведува во корелација со член 55 став 1 од Уставот, со кој е предвидено дека:***,,Се гарантира слободата на пазарот и претприемништвото.”***

**ГЕНЕРАЛНИ ЗАБЕЛЕШКИ во однос на Дополнување на Предлог Законот за енергетика и имплементирање на одредби од подзаконски акти во Законот заради зголемување на сигурноста и безбедноста на објектите за складирање на сурова нафта, нафтени деривати, биогорива или горива за транспорт:**

Согласно важечкиот Законот за енергетика(„Службен весник на Република Македонија“ бр. 96/18 и „Службен весник на Република Северна Македонија“ бр.96/19), од страна на Министерот за економија донесен е Правилник за условите за евидентирање на количините и потребниот капацитет на објектите за складирање на сурова нафта, нафтени деривати, биогорива или горива за транспорт, со кој се пропишуваат условите за евидентирање на количините и потребниот капацитет на објектите за складирање на сурова нафта, нафтени деривати, биогорива или горива за транспорт. Првенствено истакнуваме дека со цитираниот Правилник не се решаваат постоечките проблеми во регулирањето на условите за изградба на складишните капацитети, примената на техничките прописи за одржување на складовите како и квалитетно определување на минималните потребни капацитети на објектите за складирање на нафтени деривати, од причина што истиот не соодветствува на светските пракси за исполнување на потребните стандарди, ниту пак на стандардите кои ги применуваат земјите од нашето потесно опкружување и од регионот.

 Дополнителен проблем е тоа што одредбите од Правилникот се во колизија со одредбите од другите подзаконски акти со кои се регулира работењето во оваа дејност, или поточно во спротивност со одредбите од Правилниците за Минимално техничките услови, од која причина неопходно е да се пристапи кон усогласување на истите.

Во таа насока потребно е суштинскитете одредби кои се однесуваат на капацитетите од цитираниот Правилник директно да се имплементираат во новиот Закон за енергетика во вид на законски одредби како и да се предвидат нови законски одредби кои ќе ги регулираат правилно и целосно условите за изградба на складишните капацитети, примената на техничките прописи за одржување на складовите како и квалитетно определување на минималните потребни капацитети на објектите за складирање на нафтени деривати.

За таа цел предлагаме дополнување на Предлог законот за енергетика, на начин што после членот 255, насловен како: ***,,Објекти за складирање”***да се дополни со следните одредби:

***,,Капацитет***

*Член 256*

*(1) Вршителот на дејност трговија на големо со сурова нафта, нафтени деривати, биогорива или горива за транспорт треба да има во сопственост или да има право на користење објекти за складирање на сурова нафта, нафтени деривати, биогорива, и/или горива за транспорт.*

*(2) Објектот за складирање од став (1) на овој член претставува техничко-технолошка и функционална целина наменета за складирање составена од резервоари и помошни постројки, којшто треба да ги исполнува пропишаните услови за изградба, одржување, заштита од пожари и заштита на животна средина, а особено во однос на минималната вкупна зафатнина на резервоарите потребно е да се исполнети следните услови:*

*1) за дизели: минимална вкупна зафатнина на резервоарите: 5000м3*

*2) за моторни бензини: минимална вкупна зафатнина на резервоарите: 700м3*

*3) за млазно гориво ГМ-1: минимална вкупна зафатнина на резервоарите: 500м3*

*4) за ТНГ: минимална вкупна зафатнина на резервоарите: 500м3*

*5) за мазут М-1: минимална вкупна зафатнина на резервоарите: 5000м3*

Останатите услови кои е неопходно да ги исполнува вршителот на дејност трговија на големо со сурова нафта, нафтени деривати, биогорива или горива за транспорт кои ќе бидат предмет на регулирање со подзаконскиот акт – Правилник, преку соодветни измени и дополнувања потребно е да се усогласат со погорецитираната законска одредба, со другите подзаконски акти, како и со регулативата на ЕУ во однос на правилно утврдување на количините и капацитетите кои се потребни за извршување на оваа дејност, при што да се има во предвид и регулативата на земјите од регионот, кои не се членки на ЕУ, а кои во однос на ова прашање нормативно се значително понапред од нашата држава.

Со оглед на тоа, потребно е како идниот Закон за енергетика, така и соодветниот Правилник кој ќе се донесе врз основа на законот, да ја следи **неопходната потреба за правилно и целосно утврдување на условите за модернизирање и зголемување на капацитетите за вршење на оваа дејност, особено ако се има предвид фактот дека компаративно земено со земјите од регионот и земјите членки на Европската унија, Република Северна Македонија претставува исклучок во однос на регулативата за вршење на оваа дејност и тоа од причина што само кај нас е дозволено ова дејност да се извршува со исклучително мали капацитети за складирање, со што се нарушува конкуренцијата на пазарот, а особено се доведува во прашање квалитетот на горивата кои трговците ги испорачуваат до потрошувачите.**

Покрај претходно наведеното, досегашната пракса преку бројни негативни примери покажа дека, субјектите кои складираат нафта и нафтени деривати за сопствени потреби кои не се наменети за натамошна продажба (енерегетска дејност за која не потребна лиценца), заради нецелосната нормативна регулираност на ова дејност, како и заради непостоењето на надзор и контрола над нивното работење, претставуваат опасност по општата сигурност, имотот, животот и здравјето на граѓаните и животната средина, а истовремено постои простор за создавање на нелојална конкуренција на останатите трговци.

Оттука и покрај фактот што за оваа енергетска дејност не е потребна лиценца, сепак неопходно е истата да се стави во една посеопфатна и поконкретна нормативна рамка, било со идниот Закон за енергетика, било со соодветен подзаконски акт (Правилник), во насока на конкретизирање на минималните технички и безбедносни услови кои треба да ги исполнуваат капацитетите и резервоарите во кои се складираат нафта и нафтени деривати за сопствени потреби.

И покрај тоа што овој наш предлог не е прифатен од причина што со Предлог Законот за енергетика оваа значајна област повторно се регулира на идентичен начин како и претходно, повторно ја истакнуваме потребата од имплементирање на одредби од подзаконски акти во Законот заради зголемување на сигурноста и безбедноста на објектите за складирање на сурова нафта, нафтени деривати, биогорива или горива за транспорт, како и заради зајакнување на контролата над субјектите кои складираат нафта и нафтени деривати за сопствени потреби.

**ГЕНЕРАЛНИ ЗАБЕЛЕШКА во однос на Неопходност од донесување на посеопфатна нормативна рамка заради поконкретна регулација на пазарот кој се однесува на полнење и дистрибуција на садови под притисок со течен нафтен гас (ТНГ- плински боци) во рамките на новиот Закон за енергетика:**

За оваа дејност во Република Северна Македонија ниту фактички (од техничко-стручен аспект), ниту легислативно не е посветено соодветно внимание и покрај тоа што во минатото и особено во периодот се зачестени немили настани кога заради нестручно и неправилно полнење и ракување со предметните садови под притисок со течен нафтен гас (плински боци), е предизвикана материјална штета и за жал не се ретки ситуациите кога има повредни граѓани и човечки жртви.

Нецелосната нормативна рамка во однос на полнењето, дистрибуцијата и продажбата на садовите под притисок со течен нафтен гас (ТНГ- плинските боци), а особено недостатокот на соодветен надзор и санкционирање од страна на надлежните органи, доведува до ситуација истите неовластено да се полнат на бензиски станици и на други импровизирани објекти од страна на нестручни лица и неовластени субјекти, наместо ваквата дејност да се извршува согласно закон на начин што боците ќе бидат набавувани исклучиво од овластени полнилници за течен нафтен гас, односно компримиран природен гас, коишто ги задоволуваат пропишаните услови и стандарди за изградба, одржување и безбедно функционирање, по што ќе ги продаваат само овластените трговци.

И покрај тоа што во Предлог Законот за енергетика, се извршени одредени измени и дополнувања во однос на претходниот текст на Нацрт законот за енергетика, сепак овој пазар повторно останува недоволно регулиран, што од една страна го отежнува функционирањето на трговците кои својата дејност ја извршуваат согласно сите позитивните законски прописи, а од друга страна остава голема можност за создавање на нелојална конкуренција од страна на субјекти кои ја злоупотребуваат правната празнина во Законот за енергетика, на штета на буџетот на државата, на штета на квалитет на услугата и испорачаната стока, а особено ги става во ризик потрошувачите заради нестручното полнење и ракување со садовите под притисок со течен нафтен гас.

Оттука итно и неодложно е потребно, Предлог законот за енергетика да се дополни и измени со одредби преку кои во една сеопфатна нормативна рамка, ќе се регулира пазарот кој се однесува на полнење, дистрибуција и продажба на садови под притисок со течен нафтен гас (ТНГ- плински боци).

За таа цел потребно е дополнување на Предлог законот за енергетика, на начин што за извршување на дејноста: *,,****Полнење и продажба на садови под притисок со течен нафтен гас****”,* дополнително преку нови законски односно подзаконски одредби ќе се регулираат следните критириуми:

**,,*Услови за издавање на лиценца за полнење на садови под притисок со течен нафтен гас***

*(1) За издавање на потребните лиценци за полнење со садови под притисок со течен нафтен гас, компримиран и течен гас од 2, 3, 5, 10, 23 и 35 kg, и на преносни резервоари неопходно е субјектите кои претендираат да ги извршуваат наведените енергетски дејности да ги исполнуваат следните услови:*

*1) Постројката за полнење боци со течен нафтен гас во својот состав треба да ги има следниве уреди и објекти што ќе претставуваат една технолошка целост:*

* *Складишни резервоари за течен нафтен гас;*
* *Преточувалиште за течен нафтен гас за транспортни автоцистерни;*
* *Инсталација за полнење боци со течен нафтен гас;*
* *Складиште за боци со течен нафтен гас;*
* *Помошни уреди и објекти за работа, одржување на инсталации и преглед на боци за течен нафтен гас и*
* *Администрација.*

*2) Постројката за полнење боци со течен нафтен гас треба да е заштитена од пожари и експлозии со следниве уреди и опрема:*

* *Стабилен систем за автоматско откривање и јавување експлозивни смеси;*
* *Стабилен систем за автоматско откривање и јавување пожари;*
* *Систем за видео надзор;*
* *Стабилен систем за ладење со распрскана вода;*
* *Хидрантска мрежа за гаснење пожари и*
* *Рачни преносни и рачни превозни апарати за гаснење почетни пожари.*

*3) Постројката за полнење боци со течен нафтен гас треба да е под постојан (24 часа) надзор од професионална служба за заштита од пожари и приватно обезбедување.*

*4) Полнење боци и преносни резервоари со течен нафтен гас е дозволено само во Постројка (Полнилница) за полнење боци со течен нафтен гас кои имаат добиено согласност за локација и одобрение за градење од надлежни органи.*

*5) На Бензинските станици од автоматите за снабдување на моторните возила со течен нафтен гас, забрането е полнење боци и преносни резервоари со течен нафтен гас.*

*6) Превозот на гасот во боци од Постројката за полнење боци со течен нафтен гас до објектите во којшто се складира течниот нафтен гас во боци и до објектите на потрошувачите (купувачите) на гас треба да се врши со моторни возила за превоз на опасни материи кои имаат извод од лиценца за вршење на јавен превоз во внатрешниот патен сообраќај и прилог на одобрение за вршење на превоз на опасни материи во патниот сообраќај издадени од Министерството за транспорт на Република Северна Македонија.”*

Дополнително во однос на трговијата со садови под притисок со течен нафтен гас, компримиран и течен гас потребно е дополнување на Предлог законот за енергетика, со предвидување на законски односно подзаконски одредби со кои ќе се регулираат критириумите во однос на**условите за издавање на лиценца за трговија со садови под притисок со течен нафтен гас, компримиран и течен гас,** на следниот начин:

*(1) Трговецот со садови под притисок со течен нафтен гас, компримиран и течен гас да поседува полнилница на садови под притисок со течен нафтен гас, компримиран и течен гас или да има склучено Договор за набавка со вршител на дејност полнење на садови под притисок со течен нафтен гас, компримиран и течен гас;*

 *(2) Трговецот со садови под притисок со течен нафтен гас, компримиран и течен гас да поседува сопствени возила кои ги исполнуваат техничките услови за транспорт на садови под притисок со течен нафтен гас, компримиран и течен гас или да има склучено Договор со овластен превозник кој поседува возила кои ги исполнуваат техничките услови за транспорт на садови под притисок со течен нафтен гас, компримиран и течен гас;*

*(3) Трговецот со садови под притисок со течен нафтен гас, компримиран и течен гас да поседува соодветни објекти кои ги исполнуваат техничките услови за вршење на дејноста трговија со садови под притисок со течен нафтен гас, компримиран и течен гас или да има склучено Договор за закуп на објекти кои ги исполнуваат техничките услови за вршење на дејноста трговија со садови под притисок со течен нафтен гас.*

Со прифаќање на горенаведените предлози, конкретниот пазар соодветно ќе биде регулиран, во голема ќе се сузбие незаконското полнење и трговијасосадови под притисок со течен нафтен гас, односно компримиран природен гас, што ќе придонесе со дополнителни финансиски и безбедности бенефити на општа корист на сите засегнати страни, односно за буџетот на државата, потрошувачите и трговците кои својата дејност ја извршуваат согласно законот.

И покрај наведеното, доколку не се прифатливи нашите предлози во насока на дополнување на Предлог законот за енергетика, неопходно е погоренаведените критериуми за условите за издавање на лиценца за полнење и продажба на садови под притисок со течен нафтен гас и условите за трговија со садови под притисок со течен нафтен гас, компримиран и течен гас да бидат целосно регулирани преку соодветен Правилник или друг вид на подзаконски акт донесен врз основа на Законот за енергетика.

Она на што особено би сакале да укажеме е фактот што со Предлог законот повторно не се предвидени прекршочни одредби за вршителот на дејноста полнење и продажба на садови под притисок со течен нафтен гас и за вршителот на дејноста трговија на компримиран гас, течен гас и водород. Имено ова претставува единствената енергетска дејност предвидена со Предлог законот за енергетика за која не постојат прекршочни одредби, за разлика од останатите енергетски дејности за кои прекршочните одредби се пропишани со посебни одредби во посебен дел од Законот. Оттука како од суштински, така и од номотехнички аспект неопходно е дополнување на Предлог законот за енергетика со пропишување на посебни прекршочни одредби за вршителот на дејноста полнење и продажба на садови под притисок со течен нафтен гас и за вршителот на дејноста трговија на компримиран гас, течен гас и водород.

**ГЕНЕРАЛНИ ЗАБЕЛЕШКА во однос на Неопходност од донесување на подетална и поконкретна нормативна рамка со цел проширување на надлежностите на органите кои го спроведуваат надзорот и контролата над учесниците на енергетските пазари согласно Законот за енергетика, донесување на прекршочни санкциии и проширување со нови прекршочни санкциии:**

Негативните искуства на пазарот со сурова нафта, нафтени деривати и горива за транспорт неопходно и итно наметнуваат проширување и интензивирање на контролата и надзорот од страна на надлежните органи инспекторати и РКЕ, врз работењето на трговците кои учествуваат на пазарот со нафта и нафтени деривати, особено на оние трговци кои работат спротивно на позитивните законски прописи, со што го оштетуваат буџетот на државата и истовремено претставуваат нелојална конкуренција на останатите трговци кои дејноста ја извршуваат согласно закон.

Имено и покрај тоа што важечкиот Закон за енергетика и останатите законски прописи со кои се регулира инспекцискиот надзор за конкретниот пазар, ја немаат целосно опфатено потребната контрола и надзорот, сепак и врз основа на постоечките законски механизми и до сега имаше услови да се санкцинираат компаниите кои работат спротивно на законот и претставуваат нелојална конкуренција, меѓутоа тоа во праксата не беше случај, односно претставуваше редок исклучок да се изрече пропишаната санкција.

 За таа цел во Предлог законот за енергетика, потребно е да се воведат измени и дополнувања кои ќе ги овластат надлежните органи, инспекторати и РКЕ да извршуваат проширен и засилен надзор, како и зачестени редовни контроли над сите трговци без исклучок, а особено на трговците кои работат спротивно на позитивните законски прописи.

 Исто така, во Предлог законот за енергетика потребно е да се предвидат одредби кои ќе ја овластат РКЕ и останатите надлежни органи редовно да вршат надзор, контрола и ревидирање на работењето на трговците на кои им се издадени лиценци и дозволи за работа, со цел да се утврди дали дел од трговците на кои им се издадени лиценците во целост ги исполнуваат условите за учество и работење на пазарот со нафта и нафтени деривати. Ова од причина што по издавањето на лиценците, во пракса многу често се менуваат условите и околностите врз основа на кои е издадена одредена лиценца или дозвола, па така со редовни контроли и надзори ќе се утврди дали одреден трговец сеуште ги исполнува условите за работење согласно издадената лиценца и дозвола и дали ги почитува пропишаните услови и критериуми за вршење на дејноста утврдени во лиценцата односно дозволата.

Со оглед на тоа, неопходна е посеопфатна и зачестена контрола и надзор, која ќе се поведува по службена должност од страна на надлежните органи, инспекторати и РКЕ, над трговците кои работат спротивно на позитивните законски прописи, но и задолжително спроведување на контрола иницирана од страна на заинтересираните субјекти. Во минатото во голем дел од случаите дури и кога е реагирано за утврдени неправилности од ваков вид од страна на заинтересирани субјекти, односно за неисполнување на условите за вршење на одредена дејност, надлежните органи не постапувале соодветно и не ги санкционирале трговците кои дејноста ја извршувале спротивно на законот.

Оттука, а имајќи ги предвид споменатите негативни трендови на непочитување и прекршување на правилата на пазарот со сурова нафта, нафтени деривати и горива за транспорт од страна на одредени трговци неопходно се наметнува потребата за зголемување на глобите од постоечките прекршочни санкции за предвидените прекршоци и особено воведување на нови прекршочни санкциии за извршени прекршоци со дејствија кои во овој момент ниту со важечкиот Законот за енергетика, ниту со Предложениот закон не се предвидени како прекршоци и повреди на законските одредби.

Во контекст на наведеното, потребно е одредбата од член 292 од Предлог законот за енергетика, насловена како: *,,Прекршочни одредби на пазарот со сурова нафта, нафтени деривати и горива за транспорт”,* да се измени на начин што ќе се зголеми висината на пропишаните глоби, како и да се дополни со одредби со кои ќе бидат пропишани нови прекршоци за дејствија кои во овој момент не се предвидени како прекршоци, а кои во праксата претставуваат повреди на законските одредби.

Претходното, може успешно да се спроведе само преку погореопишаното проширување на надлежностите на овластените органи за вршење на надзор, контрола и изрекување на прекршочните санкции. Во спротивно негативните импликации од непочитувањето на правилата на пазарот со сурова нафта, нафтени деривати и горива за транспорт, од страна на одредени регистрирани трговци и нерегистрирани субјекти, ќе продолжат и понатаму да се одразуваат врз буџетот на државата, како и на работењето на трговците кои своите дејности ги извршуваат согласно законот.

Сите погоре елаборирани предлози, треба да се стават во меѓусебна корелација, од причина што целосното и правилно нормативно-правно регулирање на пазарот со нафта и нафтени деривати и горива за транспорт и зголемување на контролата и надзорот од страна на надлежните органи и РКЕ врз работењето на нафтените компании, преку соодветни измени и дополнувања на Предлог законот за енергетика, претставуваат неопходни услови од кои во голема мера зависи и либерализација на пазарот со нафта и нафтени деривати и постигнување на други придобивки заради унапредување на предметниот пазар, а особено зголемување на приходите во буџетот на државата, унапредување на условите за функционирање и работење на компаниите, зголемување на конкуренцијата, подобрување на квалитетот на услугите, намалување на нелојалната конкуренција и следење на модерните светски трендови во делот на пазарот со нафта и нафтени деривати.

**ГЕНЕРАЛНИ ЗАБЕЛЕШКА во однос на Неопходност од редовно следење на состојбите на пазарот со сурова нафта, нафтени деривати и горива за транспорт и навремено донесување на подзаконските акти:**

Покрај погореспоменатата неселективна примена и спроведување на законот, од особено значење при донесување на новата регулатива, е истата соодветно да се имплементира преку навремено донесување на подзаконските акти, заради целосно регулирање на соодветните пазари, со цел да не се оставаат правни празнини и можност за паушално толкување на одредени законски одредби, што самото по себе ги охрабрува одредени субјекти да го прекршуваат, односно да го заобиколуваат законот.

Во таа насока, како што и погоре е образложено, потребно е дел од суштинските прашања кои до овој момент се регулирани со подзаконски акти, да бидат предвидени во Предлогот на законот за енергетика, што би било во корист на сите засегнати страни и би придонело за уште поголема правна сигурност во оваа сфера.

Во таа насока особено би издвоиле еден особено проблематичен момент во функционирањето на компаниите кои извршуваат дејности од областа на трговијата со нафта и нафтени деривати, а тоа е што до денес **сеуште не е донесена Уредба за квалитетот на течните горива** со којашто треба да се утврдат:     видот на течни горива што можат да се пласираат на пазарот како и нивните карактеристики; начинот на утврдување на квалитетот на течните горива;    начинот и постапката за следење на квалитетот на течните горива; правата и обврските на учесниците на пазарот на сурова нафта, нафтени деривати и горива за транспорт и правата и обврските на учесниците на пазарот и државните органи во преодниот период потребен за замена на резервите на намешувањата од нафтени деривати и биогорива за транспорт. Имено согласно членот 236, став 1 точка 4 од важечкиот Законот за енергетика предвидено е дека Владата по предлог на министерството, ќе донесе Уредба за квалитет на течните горива, во рок од 18 месеци од денот на влегувањето во сила на Законот за енергетика. Ако се има предвид дека Законот за енергетика е објавен во Службен весник на РМ на ден 28.05.2018 година, произлегува дека **оваа уредба не е донесена и по истекот на повеќе од 6 години од донесувањето на законот, неопходно е при донесувањето на новиот Закон за енергетика, подзаконските акти, а особено оние посуштинските да се носат во законски предвидените рокови.**

Од друга страна со Предлог законот за енергетика, Уредбата за квалитет на течните горива е регулирана со член 257, меѓутоа во наведената одредба не е утврден рокот за донесување на Уредбата, туку истиот на поопшт начин е предвиден во член 303, став 2 од Предлог Законот за енергетика, со кој се предвидува следното: *,,Подзаконските акти предвидени со овој закон, кои се однесуваат на енергетските биланси и енергетската статистика, пазарот на топлинска енергија, пазарот на сурова нафта, нафтени деривати и горива за транспорт, управувањето со енергетски објекти, опрема, уреди и постројки, утврдувањето и контролата на квалитетот на испорака и снабдување со електрична енергија и надзорот ќе се донесат во рок од 18 месеци од денот на влегувањето во сила на овој закон. “*

Со оглед на претходното, а особено имајќи ја во предвид важноста на Уредбата за квалитет на течните горива, сметаме дека рокот за донесување на истата треба да биде конкретно предвиден во одредбата со која се регулира Уредбата, односно со членот 257, наместо на општ начин како што е сега предвидено со членот 303 став 2 од Предлог Законот за енергетика.

**ЧЕТИРИНАЕСЕТТИ ДЕЛ**

**ПРЕКРШОЧНИ ОДРЕДБИ**

**ЗАБЕЛЕШКА по член 278-296:**

Во однос на прекршочните одредби сметаме дека треба да се пресликаат казните предвидени со Регулативата 2019/944 и Регулативата 2017/1938 имајќи во предвид дека целта на овој предлог Закон е во него да се транспонира правната рамка од областа на енергетиката на Европската Унија.

Имено, во член 59, став 3, точка д) од Регулативата 2019/944, се препорачува на земјите членки да наметнат ефективни, пропорционални и одвраќачки казни за компаниите кои не ги почитуваат своите законски обврски вклучително и можност да изречат глоби во висина до 10% од приходот на операторот на системот за пренос на електрична енергија и за вертикално интегрираните претпријатија.

Понатаму во член 14, став 10 од Регулативата 2017/1938 е наведено дека земјите членки треба да ги утврдат правилата за казните што ќе се применуваат за прекршување на законските прописи од страна на компаниите, а предвидените казни треба да бидат ефективни, пропорционални и одвраќачки.

Спротивно на наведените Регулативи, во прекршочните одредби од предлог Законот за енергетика се предвидени глоби во висина до 10% од приходот за сите вршители на енергетски дејности доколку не исполнат некои обврски од законот, а не само кон операторите на системите за пренос на електрична енергија и за вертикално интегрираните претпријатија.

За останатите учесници исто така треба да бидат предвидени казни, кои би биле корективни, пропорционални и одвраќачки, а не во висина која би го уништила учесникот на пазарот. Сметаме дека дури и предвидените казни со 1 процент од приходот се драконски високи, непропорционални на прекршоците и немаат корективна функција. Познато е дека приходите на компаниите во енергетиката се многу поголеми од профитот. Профитната маржа изнесува само неколку проценти. Постои ризик таква висока казна да го уништи учесникот на пазар наместо да изврши корективно дејство.

Поради истите причини предлагаме да се избришат и ставовите 8 и 9 од член 282 кои предвидуваат изрекување прекршочна санкција забрана на вршење должност на одговорното лице и забрана за вршење дејност на правното лице.

Дополнително сметаме дека во законот треба да се вметне одредба со која ќе се предвиди дека пред изрекување на било каква казна, на учесникот на пазарот ќе му се даде опомена со можност да се корегира во определен рок.

**ПЕТНАЕСЕТТИ ДЕЛ**

**ПРЕОДНИ И ЗАВРШНИ ОДРЕДБИ**

**ЗАБЕЛЕШКА по член 297 став 7 и член 73 став 1:**

Член 297 став 7 да се избрише и во член 73 став 1 да се врати како и досега односно РКЕ да продолжи со постапки за разрешување на спорови поради штети настанати поради ограничување или прекин на испораката на електрична енергија природен гас, сурова нафта и нафтени деривати и топлинска енергија, од и во системите за пренос или дистрибуција на електрична енергија или природен гас, сурова нафта и нафтени деривати.

**ЗАБЕЛЕШКА по член 298:**

Постапките кои се **започнати**  а не за кои е доставена комплетна документација треба да продолжат и завршат согласно Законот за енергетика (\*) („Службен весник на Република Македонија” бр. 96/18 и „Службен весник на Република Северна Македонија” бр.96/19, 236/22, 134/24 и 147/24 ).